**Ministrstvo za naravne vire in prostor razpisuje izbor slovenske kandidature za Nagrado Sveta Evrope za krajino za leto 2025-2026**

Ministrstvo za naravne vire in prostor na podlagi 11. člena Evropske konvencije o krajini (U. l. RS, št. 74/2003) (priloga 1) in Resolucije CM/Res(2008)3 (priloga 2) o pravilih za podeljevanje nagrade Sveta Evrope za krajino razpisuje izbor slovenske kandidature za Nagrado Sveta Evrope za krajino za leto 2025-2026, ki se podeljuje vsaki dve leti. Izbrano delo bo v letu 2025 kandidiralo med predlogi drugih držav pogodbenic za Nagrado Sveta Evrope za krajino. Vsaka pogodbenica konvencije lahko predloži po eno kandidaturo Generalnemu sekretariatu Sveta Evrope. Z nagrado Svet Evrope spodbuja prostorsko razsežnost človekovih pravic in demokracije s priznavanjem pomena ukrepov za izboljšanje krajine za življenjske razmere ljudi in ozaveščati javnost o vrednosti krajine, njene vloge in sprememb v njej.

Namen razpisa je izbrati slovensko kandidaturo za Nagrado Sveta Evrope za krajino.

Nagrada je častno priznanje v obliki diplome krajinskemu projektu, pobudi ali dejavnosti (v nadaljevanju: delo), ki prispeva k promociji, varstvu, upravljanju in načrtovanju krajin ter ozaveščanju javnosti o pomembnosti krajin za človekov razvoj.

Izbor Nagrade Sveta Evrope za krajino je bil do sedaj osemkrat, in sicer:

* v letu 2008-2009, ko se je za nagrado potegovalo 8 držav. Prvo nagrado je dobil francoski projekt obnove krajine v dolini Deule v provinci Lille;
* v letu 2010 – 2011, ko se je za nagrado potegovalo 13 držav. Prvo nagrado je dobil italijanski projekt mesta Carbonia za projekt »Landscape machine«;
* v letu 2012 – 2013, ko se je za nagrado potegovalo 18 držav. Prvo nagrado je dobil poljski projekt Združenja krajinskih parkov, Lower Silesian za projekt »Ohranjanje ekološke vrednosti krajine v dolini Szprotawa«;
* v letu 2014-2015, ko se je za nagrado potegovalo 12 držav. Prvo nagrado je dobil madžarski projekt »Sodelovanje obmejnih lokalnih skupnosti za krajinsko dediščino čudovitega območja Hetes«, v katerem so sodelovale štiri madžarske vasi, šest slovenskih vasi ter združenje evropske zelene vezi in poti železne zavese;
* v letu 2016 – 2017, ko se je za nagrado potegovalo 13 držav. Prvo nagrado je dobil latvijski projekt: »Regeneration of Daugavpils Fortress to Preserve Cultural and Historical Objects«;
* v letu 2018 – 2019, ko se je za nagrado potegovalo 23 držav. Prvo nagrado je dobil švicarski projekt »Renaturation du cours d'eau de l'Aire«.
* V letu 2020 – 2021, ko se je za nagrado potegovalo 12 držav. Prvo nagrado dobil italijanski projekt »- Biodiversity in the city: Bergamo and the Astino Valley,
* V letu 2022-2023, ko se je za nagrado potegovalo 13 držav. Prvo nagrado je prejel portugalski projekt Villages of Serra da Lousã - Where villages Sound Unique.

Slovenija je do sedaj kandidirala šestkrat, in sicer z naslednjimi projekti:

* Regionalna razdelitev krajinskih tipov v Sloveniji, Oddelek za krajinsko arhitekturo, Biotehniška fakulteta, Univerza v Ljubljani (v letu 2008-2009 );
* **Mi urejamo krajino, Društvo krajinskih arhitektov Slovenije (**v letu 2010 – 2011)**;**
* Krajinska in vodnogospodarska ureditev naravnega rezervata Škocjanski zatok, Društvo za opazovanje in proučevanje ptic Slovenije (v letu 2012 – 2013);
* Travniški sadovnjaki in krajina**,** Občina Kozje (v letu 2018-2019);
* **Razvoj turistične destinacije Brda, Občina Brda (v letu 2020-2021);**
* **Varstvo in razvoj slovenske krajine - izhodišča za krajinsko politiko (v letu 2022-2023).**

Predlagani slovenski projekt na zadnjem razpisu, predlagateljev Društva krajinskih arhitektov Slovenije, CIPRA Slovenije in IPoP - Institute for Spatial Policy), je bil prepoznan kot vzoren dosežek (an Exemplary Achievement).

Na [spletni strani Sveta Evropa – Evropska konvencija o krajini](https://www.coe.int/en/web/landscape/landscape-award-alliance) so na ogled tudi vsi slovenski projekti in projekti posameznih držav (nagrajeni in ostali), ki so do sedaj kandidirali za Nagrado Sveta Evrope za krajino.

**Rok za oddajo dela za izbor slovenske kandidature za Nagrado Sveta Evrope za krajino za leto 2025 - 2026 je 27. junij 2025.**

**Kandidati/prijavitelji dela za nagrado Sveta Evrope za krajino so lahko:**

* lokalne ali regionalne oblasti in njihova združenja,
* nevladne organizacije,
* čezmejne skupnosti – lokalne ali regionalne oblasti ali njihova združenja, ki sodelujejo pri upravljanju krajine preko nacionalnih meja.

**Kaj lahko predložite?**

Predložite lahko dela, iz katerih so že razvidni konkretni rezultati na področju varstva, upravljanja in/ali načrtovanja krajine. Predložena dela morajo prispevati k uveljavljanju ciljev kakovosti krajine, izboljšanja življenjskega okolja ter prispevati k trajnostnem razvoju (vplivati na izboljšanja bivalnega in delovnega okolja oziroma povečanju delovnih mest). Dela morajo vsebovati tudi elemente sodelovanja javnosti, ozaveščanja javnosti , dobre prakse. Predložena dela morajo biti končana oziroma izvedena in na voljo javnosti že **vsaj tri leta** preden se predloži kandidatura **(junij 2025)**.

**Vsebina in oblika oddanega gradiva:**

Če želite sodelovati na izboru za slovensko kandidaturo za Nagrado Sveta Evrope za krajino podelitev na področju urejanja krajine, morate predložiti:

* Opis dela/projekta (največ 10 strani; v slovenskem jeziku), v katerem se:
  + predstavi projekt, njegove osnovne cilje in rezultate ter izpostavi njegov pomen za varstvo, upravljanje, načrtovanje krajine,
  + predstavi upoštevanje meril za podelitev nagrade za krajino, in sicer prispevek k trajnostnem razvoju (npr. kakšen je vpliv na izboljšanje okoljske, socialne, ekonomske, kulturne in prostorsko estetske trajnosti določene skupine ljudi ali prostora, na krepitev kakovosti krajin ipd), implementaciji dobrih praks, ki so lahko zgled pri pripravi in izvajanju drugih projektov (npr. predstavitev rezultatov, postopkov, ki so lahko vzor drugim), sodelovanju javnosti v procesih odločanja (npr. način sodelovanja širše in strokovne javnosti, občinskih in državnih institucij, kot tudi drugih deležnikov, vključenost projekta v širšo politiko na občinski in državni ravni ), ozaveščanju javnosti (npr. način seznanjanja širše in strokovne javnosti, privatnih organizacij, občinskih in državnih institucij o pomenu krajin za ohranjanje kakovosti življenja in identitete določene skupnosti oziroma države),
* Izpolnjen obrazec v angleškem jeziku (priloga 3).

Gradivo (opis dela in izpolnjen obrazec) se obvezno odda v tiskani obliki (samo tekst) in v PDF obliki na USB ključku (digitalni zapis mora biti v slovenskem in angleškem jeziku na ločenih medijih). Zaželeno je, da opis vključuje tudi predstavitev na fotografijah (največ 10 fotografij (JPEG 350 dpi, z navedbo avtorja), plakatih (največ 2 plakata, v PDF ali JPEG 350 dpi obliki), video predstavitev (dolgo največ 15 minut, mpeg 2 format).

**Rok in način oddaje:**

**Rok za oddajo kandidature je 27. junij 2025. Dela morajo ne glede na način pošiljanja prispeti na vložišče Ministrstva za naravne vire in prostor do 27. junija do 12.00 ure. Dela se lahko pošljejo po pošti, ali se jih predloži osebno v vložišču Ministrstva za naravne vire in prostor vsak delovni dan od 9.00 do 14.00 ure.**

**Dela morajo biti naslovljene na naslov Ministrstva za naravne vire in prostor, Dunajska 48, 1000 Ljubljana s pripisom »Izbor slovenske kandidature za Nagrado Sveta Evrope za krajino za leto 2025 - 2026 – NE ODPIRAJ«**

**Izbor slovenske kandidature:**

Žirija, ki jo imenuje minister pristojen za naravne vire in prostor odloči, ali so kandidature popolne in pravočasno oddane ter izbere delo, ki bo glede na spodaj navedena merila, najvišje ocenjeno. Odločitev komisije je dokončna. Odpiranje del ni javno.

**Temeljna merila za izbor slovenske kandidature za Nagrado Sveta Evrope za krajino so** (več v prilogi 2):

**1.Merilo – trajnostni razvoj -** Predloženo delo mora:

* izkazovati trajnostno razvojno naravnanost obravnavanega območja z okoljskega, gospodarskega, družbenega, kulturnega in estetskega vidika;
* preprečevati ali odpravljati poškodbe krajinskih struktur;
* izboljševati in bogatiti krajino ali jo na novo vzpostavljati.

Največ 20 točk.

**2. Merilo – zglednost -** Predloženo delo mora biti zgled dobre prakse inovativnega in učinkovitega pristopa na področju varstva, upravljanja in/ali načrtovanja krajin, ki ga je možno uporabiti tudi v drugih kontekstih.

Največ 15 točk.

**3. Merilo – sodelovanje javnosti:** Predloženo delo mora vključevati dejavno sodelovanje javnosti, lokalnih in regionalnih oblasti in drugih akterjev ter jasno izražati cilje kakovosti krajine. Javnosti mora biti omogočeno, da sodeluje pri pripravi, izvedbi in uporabi dela na naslednje načine:

* z razpravo in izmenjavo mnenj (na primer javna srečanja, razprave, drugi postopki za sodelovanje in posvetovanje na tem področju);
* v postopkih izvedbe s sodelovanjem in vključevanjem javnosti, lokalnih in regionalnih oblasti in drugih akterjev.

Največ 15 točk.

**4. Merilo – ozaveščanje**: Točka A 6. člena Evropske konvencije o krajini določa, da se "vsaka pogodbenica zavezuje, da bo civilno družbo, zasebne organizacije in javne organe ozaveščala o vrednotah krajine, njeni vlogi in spreminjanju". Predloženo delo mora v tem smislu prispevati k večjem poznavanju vrednot krajine in njeni vlogi pri izboljšanju kakovosti življenja, npr. v obliki javnih kampanj, izobraževanja ali vključevanju medijev.

Največ 10 točk.

**Kontaktni naslov**  
Odgovore na morebitna vprašanja vam bo posredovala Blanka Bartol, Ministrstvo za naravne in prostor, Direktorat za prostor in graditev, Dunajska 48, 1000 Ljubljana, tel.: 01-478 7054, [blanka.bartol@gov.si](mailto:blanka.bartol@gov.si).